Λομάνα Λούα Λούα

Καριέρα

Ο Λούα Λούα γεννήθηκε στην πόλη Κινσάσα της σημερινής Δημοκρατίας του Κονγκό, όμως αναγκάστηκε από πολύ μικρός να αφήσει την πατρίδα του και να μετακομίσει μαζί με τους γονείς του στη Μεγάλη Βρετανία και συγκεκριμένα στην Αγγλία. Τα πρώτα του ποδοσφαιρικά βήματα τα έκανε στις ακαδημίες της Κόλτσεστερ και από πολύ μικρός έδειξε το ταλέντο του στο ποδόσφαιρο. Στην Κόλτσεστερ έμεινε μέχρι την ηλικία των 20 ετών πραγματοποιώντας συνολικά 61 εμφανίσεις και πετυχαίνοντας και 15 γκολ.
Το καλοκαίρι του 2000, η Νιουκάστλ, εντυπωσιασμένη από τις εμφανίσεις του Λούα Λούα δαπάνησε περί τα 3.750.000 ευρώ για να τον κάνει δικό της και του προσέφερε πενταετές συμβόλαιο συνεργασίας. Ο Λούα Λούα πραγματοποίησε το επίσημο ντεμπούτο του με τη φανέλα της Νιουκάστλ τον Σεπτέμβριο του 2000 στην εντός έδρας ήττα της ομάδας με 1-0 από την Τσάρλτον.
Μετά από περίπου τρία χρόνια συνεχούς παρουσίας στην ομάδα της Νιουκάστλ, ο Λούα Λούα δόθηκε δανεικός στην Πόρτσμουθ για έξι μήνες. Μετά το τέλος του δανεισμού του, η Πόρτσμουθ τελικά προχώρησε στην απόκτηση του παίκτη έναντι 2.250.000 ευρώ. Ο Λούα Λούα είχε πραγματοποιήσει συνολικά με τη φανέλα της Νιούκαστλ 67 εμφανίσεις, ενώ είχε καταφέρει να πετύχει και 9 γκολ. Στην Πόρτσμουθ παρέμεινε μέχρι το 2007, πραγματοποιώντας συνολικά 87 εμφανίσεις και πετυχαίνοντας 19 γκολ.
Τον Ιούλιο του 2007, ο Ολυμπιακός Πειραιώς κατέθεσε πρόταση ύψους 4.100.000 ευρώ για την απόκτηση του Λούα Λούα την οποία ο Κονγκολέζος αποδέχτηκε καθώς τον εξίταρε το γεγονός οτι θα αγωνιζόταν με τον Ολυμπιακό στο Τσάμπιονς Λιγκ. Στο πρώτο κιόλας φιλικό που αγωνίστηκε με την φανέλα του Ολυμπιακού εναντίον της ισπανικής Λεβάντε ο Λούα Λούα πέτυχε δύο γκολ. Με τον Ολυμπιακό πραγματοποίησε συνολικά την πρώτη του σεζόν 21 εμφανίσεις ενώ πέτυχε και 5 γκολ. Με την ομάδα του Πειραιά κατάφερε να κατακτήσει όλους τους εγχώριους τίτλους που διεκδίκησε η ομάδα την αγωνιστική περίοδο 2007-08.
Το καλοκαίρι του 2008, ο Ολυμπιακός Πειραιώς αποδέχθηκε πρόταση ύψους 3.200.000 ευρώ από την Αλ Αραμπί κι έτσι ο Λούα Λούα μετακόμισε στα Ηνωμένα Αραβικά Εμιράτα, στα οποία παρέμεινε για ενάμιση χρόνο πραγματοποιώντας συνολικά 11 εμφανίσεις και πετυχαίνοντας 2 γκολ.
Τον Ιανουάριο του 2010, ο Ολυμπιακός Πειραιώς προσέγγισε ξανά τον Λούα Λούα και τελικά κατάφερε να τον αποκτήσει ως ελεύθερο προσφέροντας του εξάμηνο συμβόλαιο με την προοπτική ανανέωσης για τα επόμενα δύο χρόνια. Μολονότι ο Λούα Λούα πραγματοποίησε καλές εμφανίσεις με την ομάδα του Πειραιά, το γεγονός οτι οι ερυθρόλευκοι δεν κατάφεραν να κατακτήσουν κάποιον από τους εγχώριους τίτλους που διεκδικούσαν σε συνδυασμό με την αλλαγή της διοίκησης του Ολυμπιακού, το συμβόλαιό του τελικά δεν ανανεώθηκε και ο Λούα Λούα έμεινε ελεύθερος.
Το καλοκαίρι του 2010, ο Λούα Λούα μεταπήδησε από την Ελλάδα στην Κύπρο όπου και υπέγραψε συμβόλαιο μονοετούς διαρκείας με τον Ομόνοια Λευκωσίας. Με την Κυπριακή ομάδα πραγματοποίησε 19 συμμετοχές ενώ κατάφερε να πετύχει και 8 γκολ.
Μετά το σύντομο πέρασμά του από την Κύπρο, ο Λούα Λούα επέστρεψε στην Αγγλία και τον Οκτώβριο του 2010 υπέγραψε μονοετές συμβόλαιο συνεργασίας με την Μπλάκπουλ. Μετά το πέρας του συμβολαίου του, η αγγλική ομάδα του πρότεινε νέο συμβόλαιο συνεργασίας διάρκειας δύο ετών το οποίο όμως δεν έγινε αποδεκτό από τον Κονγκολέζο επιθετικό.
Λίγο καιρό αργότερα, ο Λούα Λούα υπέγραψε διετές συμβόλαιο με την τουρκική Καραμπούκσπορ στην οποία παρέμεινε μέχρι και τις αρχές του Ιανουαρίου του 2014, όταν και πήρε μεταγραφή στην επίσης τουρκική Ρίζεσπορ. Στη Ρίζεσπορ παραμένει μέχρι και σήμερα.

Διεθνείς συμμετοχές

Ο Τρεζόρ Λομάνα Λούα Λούα έκανε το ντεμπούτο του με την Εθνική ομάδα της Δημοκρατίας του Κονγκό το 2002 σε ηλικία 22 ετών. Συνολικά μέχρι σήμερα έχει πραγματοποιήσει με την εθνική ομάδα ποδοσφαίρου της χώρας του 31 εμφανίσεις ενώ έχει καταφέρει να πετύχει και 21 γκολ.